CELEX: 62010CN0039
Language: fi
Date: 2010-01-22 00:00:00
Title: Asia C-39/10: Kanne 22.1.2010 — Euroopan komissio v. Viron tasavalta

13.3.2010   
            
            
               FI
            
            
               Euroopan unionin virallinen lehti
            
            
               C 63/42
            
         Kanne 22.1.2010 — Euroopan komissio v. Viron tasavalta
   (Asia C-39/10)
   2010/C 63/66
   Oikeudenkäyntikieli: viro
   
      Asianosaiset
   
   
      Kantaja: Euroopan komissio (asiamiehet: R. Lyal ja K. Saaremäel-Stoilov)
   
      Vastaaja: Viron tasavalta
   
      Vaatimukset
   
   
               —
            
            
               On todettava, että Viron tasavalta ei noudata Euroopan unionin toiminnasta tehdyn sopimuksen 45 artiklan eikä Euroopan talousalueesta tehdyn sopimuksen 28 artiklan mukaisia velvoitteitaan, koska se ei ole säädöksissä säätänyt yksityishenkilön tuloverovapautuksen antamisesta sellaisille henkilöille, jotka eivät asu Virossa ja joiden kokonaistulot ovat niin pienet, että niihin sovellettaisiin tuloverovapautusta, jos he olisivat maassa asuvia veronmaksajia.
            
         
               —
            
            
               Viron tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio sai Suomen tasavallassa asuvalta Viron tasavallan kansalaiselta kantelun tämän Virosta peräisin olevasta eläkkeestä kannettavasta tuloverosta. Kyseinen kansalainen esitti, että Viron tasavalta ei soveltanut hänen eläkkeeseensä maassa asuvien osalta säädettyä, tavanomaisen tuloverovapauden raja-arvoa eikä maassa asuvien eläkkeensaajien osalta säädettyä täydentävää tuloverovapautuksen raja-arvoa.
   Kantelija saa puolet omista tuloistaan eläkkeenä Viron tasavallasta ja toisen puolen eläkkeenä Suomen tasavallasta. Kantelijan tulot ovat hyvin pienet, ja jos hän olisi saanut kaikki tulonsa yhdestä ja samasta jäsenvaltiosta, niitä verotettaisiin alhaisemmalla kannalla tai niitä ei verotettaisi lainkaan.
   Euroopan unionin tuomioistuimen vakiintuneen oikeuskäytännön mukaan on niin, että vaikka välitön verotus kuuluu jäsenvaltioiden toimivaltaan, jäsenvaltioiden on tätä toimivaltaa käyttäessään noudatettava Euroopan unionin oikeutta ja vältettävä kansalaisuuteen perustuvaa syrjintää.
   Se, että työntekijöiden liikkumisvapautta käyttäneelle, muualla asuvalle veronmaksajalle ei anneta verovapautta, joka annettaisiin maassa asuvalle veronmaksajalle, merkitsee sellaisenaan muualla asuvien ja maassa asuvien erilaista kohtelua ja samanaikaisesti valtioiden rajat ylittävää liikkumista koskevan vapauden rajoitusta.
   Voidaanko ja missä määrin tällaista erilaista kohtelua pitää soveliaana ja oikeutettuna erilaisten asuinpaikkojen perusteella?
   Siinä tapauksessa, että veronmaksajan maailmanlaajuiset kokonaistulot ovat niin alhaiset, että tulon lähdejäsenvaltio ei verota niitä ollenkaan tai verottaa niitä pienemmällä verokannalla, kun kyse on maassa asuvasta, komissio katsoo, että jäsenvaltioiden on muualla asuvia yksityishenkilöitä verottaessaan otettava huomioon näiden henkilöiden henkilökohtaiset olosuhteet ja perheolosuhteet siinä määrin, että taataan se, että heitä kohdellaan yhdenvertaisesti maassa asuvien verovelvollisten kanssa.
   Kun jäsenvaltion säädöksissä on säädetty raja-arvo, jonka alapuolelle joutuessa katsotaan, että veronmaksajalla ei ole keinoja rahoittaa julkisia kuluja, ei ole perustetta kohdella sellaisia veronmaksajia, joiden tulo jää voimassa olevan rajan alapuolelle, eri tavalla näiden asuinpaikan perusteella.
   Komissio katsoo, että Viron tasavallan tuloverolain säännökset, joissa ei mahdollisteta yksityishenkilön tuloverovapautuksen antamista sellaisille muualla asuville, jotka saavat puolet tuloistaan Virosta ja toisen puolen jostain toisesta jäsenvaltiosta ja joiden kokonaistulot ovat niin pienet, että niihin sovellettaisiin tuloverovapautusta, jos kyseiset henkilöt olisivat maassa asuvia veronmaksajia, ovat ristiriidassa Euroopan unionin toiminnasta tehdyn sopimuksen 45 artiklan ja Euroopan talousalueesta tehdyn sopimuksen 28 artiklan kanssa.